Гісторыя маёнтка пачалася яшчэ ў XVII стагоддзі, калі прадстаўнікі шляхецкага роду Бжастоўскіх заклалі тут велізарны парк і пабудавалі ці то невялікі замак, ці то ўмацаваную сядзібу. Час быў страшны — то з усходу, то з захаду, то з поўдня сюды прыходзілі нядобразычліўцы, таму імкненне гаспадароў абараніць сябе моцным домам цалкам зразумелае. У пачатку XVIII стагоддзя да пабудоваў маёнтка далучылася яшчэ і велізарная трох’ярусная брама. У яе верхняй частцы вісеў гадзіннік “з зязюляй” — цуд тэхнікі з драўляным механізмам, зробленым мясцовымі майстрамі. Наўрад ці можна знайсці гэтаму пацверджанне, але кажуць, што раз на дзень гадзіннік грымеў боем на ўсю акругу, нагадваючы людзям, што час маліцца.